钦定古今图书集成/方舆汇编/边裔典/第062卷 > 宋
## 钦定古今图书集成/方舆汇编/边裔典/第062卷 > 宋

### 少帝景平元年吐谷浑阿豺遣使朝贡以阿豺为安西将军沙州刺史封浇河公

按《宋书少帝本纪》云云。按《吐谷浑传》，视罴子树洛
干立，自称车骑将军，义熙初也。树洛干死，弟阿豺自
称骠骑将军。谯纵乱蜀，阿豺遣其从子西彊公吐谷
浑敕来泥拓土，至龙涸。平康少帝景平中，阿豺遣使
上表献方物。诏曰：“吐谷浑阿豺介在遐表，慕义可嘉，
宜有宠任，酬其来款。可督塞表诸军事、安西将军、沙
州”刺史、浇河公，未及拜受。又按本传，“其国西有黄
沙，南北一百二十里，东西七十里，不生草木”，沙州因
此为号。屈真川有盐池。甘谷岭北有雀鼠同穴，或在
山岭，或在平地。雀色白，鼠色黄。地生黄紫花草，便有
雀鼠穴。白兰土出黄金铜铁。其国虽随水草，大抵治
慕贺州。

按《魏书吐谷浑传》：“树洛干死，弟阿豺立，自号骠骑将
军、沙州刺史。部内有黄沙，周回数百里，不生草木，因
号沙州。阿豺兼并羌氐，地方数千里，号为彊国。田于
西彊山，观垫江源，问于群臣曰：‘此水东流有何名，由
何郡国，入何水也’？其长史曾和曰：‘此水经仇池，过晋
寿，出宕渠，号垫江，至巴郡入江，度广陵，会于海’。阿豺”

### 文帝元嘉三年又诏加阿豺除命未至而阿豺死弟慕璝立

按《宋书文帝本纪》不载。按《吐谷浑传》云云。

元嘉七年，诏授慕璝督塞表诸军事、征西将军、沙州
刺史、陇西公。

按《宋书文帝本纪》，元嘉七年正月，以吐谷浑慕璝为
征西将军、沙州刺史。按《吐谷浑本传》：元嘉六年表
曰：“大宋应运，四海宅心。臣亡兄阿豺，慕义天朝，款情
素著。去年七月五日，谒者董湛至，宣传明诏，显授荣
爵。而臣私门不幸，兄亡见背，臣以懦弱，负荷后任。然
天恩所报，本在臣门，若更反复，惧停信命。辄拜受宠
任，奉遵上旨，伏愿详处，更授章策。”七年，诏曰：“吐谷浑
慕璝兄弟慕义，至诚可嘉，宜授策爵，以甄忠款。可督
《塞表》诸军事、征西将军、沙州刺史、陇西公。”

按《魏书吐谷浑传》：刘义隆元嘉三年，又加除命。又将
遣使朝贡，会暴病，临死，召诸子弟告之曰：“先公车骑
舍其子虔，以大业属吾，吾岂敢忘先公之举而私于
纬代。其以慕璝继事阿豺，有子二十人。纬，代长子也。
阿豺又谓曰：‘汝等各奉吾一只箭，折之地下’。俄而命
母弟慕利延曰：‘汝取一只箭折之’！慕利延折之。又曰：
‘汝取十九只箭折之’。”延不能折。阿豺曰：“汝曹知否？单
者易折，众则难摧。戮力一心，然后社稷可固。”言终而
死。兄子慕璝立。先是阿豺时刘义隆命竟，未至而死，
慕璝又奉表通义隆，义隆又授陇西公。慕璝招集秦、
凉亡业之人，及羌戎杂𡗝，众至五六百落，南通蜀、汉，
北交凉州、赫连，部众转盛。

元嘉九年，慕容璝遣使贡献，加使持节、散骑常侍、都
督西秦河沙三州诸军事，进爵陇西王。弟慕容延等
皆为将军。

按：《宋书文帝本纪》，“元嘉九年六月壬午，以吐谷浑慕
容延为东平将军，吐谷浑拾虔为平北将军，吐浑辉
伐”〈传作炜代〉为镇军将军。乙未，以征西将军、沙州刺史吐
谷浑慕容璝为征西大将军、西秦河二州刺史、陇西
王。按《吐谷浑本传》，“先是，晋末，金城东允街县胡人
乞伏干归拥部众据洮河、罕幵，自号陇西公。干归死，
子炽磐立，遣使诣晋朝归顺，以为使持节都督河西
诸军事、平西将军，公如故。高祖即位，进号安西大将
军。炽磐死”，子茂蔓立。慕璝前后屡遣军击，茂蔓率部
落东奔陇右，慕璝据有其地。是岁，赫连定于长安为
索虏拓跋焘所攻，拥秦户口十馀万，西次罕幵，欲向
凉州。慕璝距击，大破之，生擒定。焘遣使求慕璝，以定
与之。九年，慕璝遣司马赵叙奉贡献，并言二万人捷，
太祖加其使持节、散骑常侍、都督西秦河沙三州诸
军事、征西大将军、西秦河二州刺史，领护羌校尉，进
爵陇西王；弟慕延为平东将军；慕璝兄《树洛干》子《拾
寅》为平北将军；阿豺子炜〈魏书作纬〉代镇军将军《诏慕璝》，
“南国将士昔没在《佛佛》者，并悉致慕璝。”遣送朱昕之
等五十五户一百五十四人。慕璝死，弟慕延立，遣使
奉表。

按《魏书吐谷浑传》：“世祖时，慕璝始遣其侍郎谢大宁
奉表归国，寻讨禽赫连定，送之京师。世祖嘉之，遣使
者策拜慕璝为大将军、西秦王。
元嘉十五年正月，以平东将军慕容延为镇西将军、
秦河二州刺史。”

按《宋书。文帝本纪》云云。按《吐谷浑传》，“元嘉十五年，
除慕容延持节散骑常侍、都督西秦河沙三州诸军
事、镇西大将军、领护羌校尉、西秦河二州刺史、陇西
王。”

元嘉十六年。陇西吐谷浑慕容延。改封河南王
按《宋书文帝本纪》云云。按《吐谷浑传》。元嘉十六年。
改封河南王。其年以拾虔弟拾寅为平西将军。慕延
庶长子繁昵为抚军将军。慕延嫡子瑍为左将军河
南王世子。

按《魏书吐谷浑传》：“太延二年，慕璝死，弟慕利延立，诏
遣使者策谥慕璝曰惠王。后拜慕利延镇西大将军、
仪同三司，改封西平王，以慕璝子元绪为抚军将军。
时慕利延又通刘义隆，义隆封为河南王。”

元嘉十九年，追赠阿豺“陇西王。”慕延败于魏，西奔白
兰，攻于阗，破之。

按《宋书文帝本纪》，不载。按《吐谷浑传》，元嘉十九年，
“追赠阿豺本号安西秦沙三州诸军事、沙州刺史，领
护羌校尉、陇西王。索虏拓跋焘遣军击慕延，大破之。
慕延率部落西奔白兰，攻破于阗国。”

按《魏书吐谷浑传》，“世祖征凉州，慕利延惧，遂率其部
人西遁沙漠。世祖以慕利延兄有禽赫连定之功，遣
使宣谕之，乃还。后慕利延遣使表谢，书奏，乃下诏褒
奖之。慕利延兄子纬代惧慕利延害己，与使者谋欲
归国，慕利延觉而杀之。纬代弟叱力延等八人逃归
京师，请兵讨慕利延。世祖拜叱力延归义王，诏晋王
伏罗率诸将讨之。军至大母桥，慕利延兄子拾寅走河西，伏罗遣将追击之，斩首五千馀级。慕利延走白
兰，慕利延从弟伏念、长史䳕鸠黎、部大崇娥等率众
一万三千落归降。后复遣征西将军、高凉王那等讨
之于白兰，慕利延遂入于阗国，杀其王，死者数万人。
元嘉二十七年，慕延遣使献乌丸帽”，求牵车赐之
按《宋书文帝本纪》不载按《吐谷浑传》：慕延攻破于
阗虑，虏复至。二十七年遣使上表云：“若不自固者，欲
率部曲入龙涸、越巂门，并求牵车。献乌丸帽、女国金
酒器、胡王金钏等物。”太祖赐以牵车。若虏至不自立，
听入越巂。虏竟不至也。慕延死，拾寅自立。

按《魏书吐谷浑本传》：“慕延南征罽宾，遣使通刘义隆
求援，献乌丸帽、女国金酒器、胡王金钏等物。义隆赐
以牵车，七年，遂还旧土。”

元嘉三十年六月吐谷浑拾寅进号“镇西大将军开
府仪同三司。”

按《宋书文帝本纪》，不载。按《孝武帝本纪》云云。按
《吐谷浑本传》，“二十九年，以拾寅为使持节督西秦河
沙三州诸军事、安西将军、领护羌校尉、西秦河二州
刺史、河南王。拾寅东破索虏，加开府仪同三司。”
按《魏书吐谷浑传》，“慕利延死，树洛干子拾寅立，始邑
于伏罗川。其居止出入，窃拟王者。拾寅奉修贡职，受
朝廷正朔”，又受刘义隆封爵，号“河南王。”世祖遣使拜
为镇西大将军、沙州刺史、平西王。

### 孝武帝大明五年拾寅遣使献善舞马及四角羊

按《宋书孝武帝本纪》，不载。按《吐谷浑本传》，“世祖大
明五年，拾寅遣使献善舞马、四角羊，皇太子王公以
下上舞马歌者二十七首。”

按《魏书吐谷浑传》：“拾寅自恃险远，颇不恭命，通使于
刘彧，献善马四角羊，彧加之官号。高宗时，定阳侯曹
安表拾寅今保白兰，多有金银牛马，若击之可以大
获。议者咸以先帝忿拾寅兄弟不穆，使晋王伏罗、高
凉王那再征之，竟不能克。拾寅虽复远遁，军亦疲劳。
今在白兰，不犯王塞，不为人患，非国家之所急也。若
遣使招慰，必求为臣妾，可不劳而定也。王者之于四
荒，羁縻而已，何必屠其国，有其地？”安曰：“臣昔为浇河
戍将，与之相近，明其意势。若分军出其左右，拾寅必
走保南山，不过十日，牛马草尽，人无所食，众必溃叛，
可一举而定也。”从之。诏阳平王新成、建安王穆六头
等出南道，南郡公李惠、给事中公孙拔及安出北道
以讨之。拾寅走南山，诸军济河追之。时军多病，诸将
议：“贼已远遁，军容已振，今驱疲病之卒，要难冀之功，
不亦过乎！”众以为然，乃引还，获驼马二十馀万。

### 明帝泰始三年十月拾寅进号征西大将军

按：《宋书明帝本纪》云云。

泰始五年，拾寅奉表献方物。以弟拾受为平西将军、
金城公。

按《宋书明帝本纪》，“泰始五年三月，河南王遣使献方
物。”按《吐谷浑传》，“拾寅奉表献方物，以弟拾受为平
西将军金城公。”

按《魏书吐谷浑本传》：“显祖复诏上党王长孙观等率
州郡兵讨拾寅，军至曼头山，拾寅来逆战，观等纵兵
击败之，拾寅宵遁。于是思悔，复修藩职，遣别驾康盘
龙奉表朝贡，显祖幽之，不报其使。拾寅部落大饥，屡
寇浇河，诏平西将军、广川公皮欢喜率敦煌、枹䍐、高
平诸军为前锋，司空，上党王长孙观为大都督以讨”
之。观等军入拾寅境，刍其秋稼。拾寅窘怖，遣子诣军，
表求改过。观等以闻。显祖以重劳将士，乃下诏切责
之，征其任子。拾寅遣子斤入侍。显祖寻遣斤还。拾寅
后复扰掠边人，遣其将良利守洮阳。枹䍐所统枹䍐
镇将西郡公杨锺葵贻《拾寅书》以责之。《拾寅表》曰：“奉
诏听臣还旧土，故遣良利守洮阳。若”不追前恩，求令
洮阳贡其土物，辞旨恳切，显祖许之。自是岁修职贡。
泰始六年五月，以冠军将军吐谷浑拾度为平西将
军。

按：《宋书明帝本纪》云云。

### 后废帝元徽元年十二月河南王遣使献方物

元徽三年三月河南王遣使献方物。

按：以上《宋书后废帝本纪》云云。